C 342/92
DA
Den Europæiske Unions Tidende
6.9.2022
Onsdag den 16. februar 2022
K. der henviser til Revisionsrettens udtalelse nr.
11/2020 om den nye metode, der foreslås til at forenkle beregningen af momsbaserede egne indtægter; der henviser til, at det i denne udtalelse anføres, at forslaget i væsentlig grad forenkler beregningen af medlemsstaternes momsbaserede egne indtægter i forhold til den nuværende ordning, men identificerede risikoen for, at den endelige flerårige vægtede gennemsnitssats muligvis ikke er repræsentativ for alle medlemsstater; L. der henviser til, at den socioøkonomiske krise forårsaget af covid-19-pandemien har krævet en betydelig finanspolitisk og budgetmæssig indsats fra medlemsstaternes regeringers side, herunder i form af bistand til virksomheder; M. der henviser til, at de momsbaserede egne indtægter tegnede sig for 11 % af EU-budgettet i 2019 og for et samlet beløb på 17,8 mia.
EUR; N. der henviser til, at Kommissionens handlingsplan for fair og forenklet beskatning til støtte for genopretningsstrategien er en del af Den Europæiske Unions nye strategi med henblik på forenkling, tilpasning til digitaliseringen af økonomien og den miljømæssige omstilling af beskatningen samt bekæmpelse af skattesvig og skatteunddragelse; der henviser til, at denne handlingsplan gør momsspørgsmålet til hovedprioritet med særlig fokus på bekæmpelse af momssvig og modernisering af moms på finansielle tjenesteydelser under hensyntagen til digitaliseringen af økonomien; O. der henviser til, at finansielle tjenesteydelser siden vedtagelsen af momsdirektivet med enkelte undtagelser har været fritaget for moms ud fra den begrundelse, at de er underlagt andre afgifter (f.eks. afgifter på forsikringspræmier); P. der henviser til, at momsen som en indirekte skat, der opkræves af alle 27 medlemsstater via en række forskellige nationale ordninger, og at det i alle disse er muligt at finde gode praksisser, som kan anvendes i forbindelse med en EU-omfattende reform; der henviser til, at nationale eksempler bør betragtes som modeller, der skal tages i betragtning, og at Kommissionen skal fungere som en platform for udveksling af en sådan god praksis; der henviser til, at de lovgivningsmæssige ændringer, der er indført af en af medlemsstaterne, og som skabte incitamenter for forbrugerne til at kræve fakturering i sektorer, der er vanskelige at beskatte, er et sådant godt eksempel; Q. der henviser til, at det generelle mål om digitalisering af beskatning er afgørende for at sikre gennemsigtighed, ansvarlighed og automatiseret indberetning, og at det er væsentligt for en endelig, forenklet og fremtidssikret momsordning; der henviser til, at covid-19-pandemien har været en katalysator for digitaliseringsudviklingen for alle transaktioner; der henviser til, at små og mellemstore virksomheder (SMV'er) står i centrum af denne digitaliseringsproces og i denne forbindelse bør støttes i at erhverve den nyeste teknologi og knowhow; R. der henviser til, at moms i vid udstrækning er harmoniseret på EU-plan og er en egen indtægt for EU-budgettet og derfor kræver et omfattende samarbejde på EU-plan; S. der henviser til, at Parlamentet fuldt ud respekterer princippet om national suverænitet på skatteområdet;
Momssatser, beskatningsgrundlag og momsgab i medlemsstaterne 1. glæder sig over, at den generelle tendens er positiv, da momsgabet er faldet til 10 % i 2019 fra 20 % i 2009 i medlemsstaterne, hvilket tyder på, at momssvig i EU er faldende, og momsindtægterne som andel af brutto­ nationalproduktet er stigende; 2. opfordrer Kommissionen og medlemsstaterne til at analysere og udveksle bedste praksis i de medlemsstater, har haft held til undgå et stort momsgab; støtter målet om at finde frem til innovative skatteløsninger i overensstemmelse med de nye økonomiske, sociale og miljømæssige realiteter; 3. bemærker, at en indtægtsneutral skattereform ifølge nogle skøn kan føre til en nedsættelse af normalmomssatsen i EU-27 med gennemsnitligt 7 procentpoint ud over at reducere efterlevelsesomkostningerne; fremhæver, at reduktionens størrelse ifølge disse skøn varierer mellem EU's medlemsstater fra 2 (Estland) til 13 (Grækenland) procentpoint; bemærker, at dette ikke er det eneste svar på behovet for at tackle skattesystemets kompleksitet; bemærker, at en lavere normalmomssats vil kunne gavne forbrugerne, navnlig lavindkomsthusstande; bemærker, at medlemsstaterne har mulighed for at undersøge de fordele, en sådan reduceret normalsats ville have for en fair konkurrence på deres marked;